જોકે આવી રેડથી ટેવાઇ ગયેલા જુગારધામના સંચાલકને કંઇ ફરક પડે તેમ ન હતો પરંતુ ક્લબમાં મોંધી સ્કોચની ૧૨૫ થી વધુ બોટલ હોવાથી જુગાર અને દારૂના ડબલ કેસ ન થાય એ માટે સ્થળ પર પતાવટ કરવાનો પ્રયાસ કર્યો હતો. પરંતુ જુગાર સાથે પ્રોહિબિશનનો પણ કેસ થઇ શકે તેમ હોવાથી જવાનોએ મોટુ મોઢું ફાડ્યું હતું. આથી જુગારધામના સંચાલકે મહત્વની અન્ય એક બ્રાંચના પોલીસમેનનો સંપર્ક કરી મામલો થાળે પાડવા વિનંતી કરી હતી. લાંબી લમણાઝીંકના અંતે જે ‘વહિવટ’ નક્કી થયો તેમાં જુગારના પટમાંથી હાથ લાગેલા અંદાજીત ૧૪ લાખ રૂપિયા પોલીસને આપી દેવાના તેમજ દારૂનો કેસ નહિં કરવા માટે બીજા ૯ લાખ રૂપિયા દેવાની શરતે કુલડીમાં ગોળ ભાંગી નખાયો હતો. સામાન્ય રીતે આવા કાંડમાં ઉપરી અધિકારીને વિશ્વાસમાં લેવામાં આવે છે જેથી કોઇ મુશ્કેલી ઉભી થાય તો બચાવનો મોકો મળી શકે. પરંતુ આ પ્રકરણમાં ઉપરી અધિકારીને અંધારામાં રાખી બન્ને બ્રાંચના જવાનોએ ભાગ બટાઇ કરી લીધી હોવાનું સૂત્રોએ જણાવ્યું હતું. જુગારી આલમમાંથી ‘લીક’ થયેલા આ તોડકાંડની પોલીસબેડામાં કાનફાડી નાખે તેવી ચર્ચા શરૂ થઇ છે, આ તોડકાંડની વાત ઉચ્ચ અધિકારી સુધી પહોંચતા તે પણ ચોંકી ઉઠ્યા હતા. પોલીસની છબી સુધારવા સતત પ્રયત્નશીલ ઉચ્ચ અધિકારી આ તોડકાંડમાં સામેલ જવાનો સામે આકરા પગલાં લેવાના મૂડમાં હોવાનું જાણવા મળે છે.